SKRIFTLIG FORESPØRGSEL P-1544/02

af Albert Maat (PPE-DE) til Kommissionen

(28. maj 2002)

Om: Mund- og klovsyge i Sydkorea

Siden begyndelsen af denne måned hjemsøges Sydkorea af mund- og klovsyge. I et forsøg på at få denne dyresygdom under kontrol er der allerede dræbt 110 000 dyr, navnlig svin. Alligevel er der i de forløbne uger dukket nye tilfælde af mund- og klovsyge op. Fra 31. maj afholdes i Sydkorea (og Japan) verdensmesterskabet i fodbold. Byen Suwon, hvor blandt andet Portugal spiller kampe, ligger kun 40 km fra det berørte område. Japan har allerede tilkendegivet, at det frygter smitte via fodboldfans.

Er Kommissionen ligeledes af den opfattelse, at det store antal fodboldfans, der rejser til Sydkorea, vil udgøre en eventuel smittefare for EU? I benægtende fald, hvorfor ikke?

Er Kommissionen rede til at overtale eller forpligte medlemsstaterne til at træffe foranstaltninger for at forhindre smitte, som f.eks. streng grænsekontrol og eventuelle karantæneforanstaltninger?

Samlet svarafgivet på Kommissionens vegne af David Byrnepå skriftlige forespørgsler P-1535/02 og P-1544/02

(4. juli 2002)

Kommissionen er opmærksom på mund- og klovsygesituationen i Sydkorea og den potentielle risiko, der opstod som følge af den øgede trafik mellem Sydkorea og medlemsstaterne i forbindelse med verdensmesterskaberne i fodbold, der blev afholdt i juni 2002.

Kommissionen skønner dog, at alle mund- og klovsygeramte områder udgør en potentiel risiko for medlemsstaterne, fordi mund- og klovsyge er en særdeles smitsom sygdom, og at den eksisterende importkontrol af følgende årsager er tilstrækkelig til at forhindre indførsel af mund- og klovsygevirus gennem handel eller med rejsendes personlige bagage.

Dette punkt var allerede genstand for en risikovurdering, som blev forelagt lederne af veterinærtjenesterne i alle medlemsstaterne på det 33. møde i Kommissionen for Bekæmpelse af Mund- og Klovesyge under De Forenede Nationers Levnedsmiddel- og Landbrugsorganisation (FAO) i 1999.

Men da den potentielle fare for medlemsstaterne muligvis ville blive forværret under de særlige omstændigheder i forbindelse med denne sportsbegivenhed i Sydkorea, blev emnet drøftet med medlemsstaterne på et møde i Den Stående Komité for Fødevarekæden og Dyresundhed den 8. maj 2002.

Kommissionen har efterfølgende over for alle medlemsstater understreget, at de i henhold til Rådets direktiv 72/462/EØF af 12. december 1972 om sundhedsmæssige og veterinær-politimæssige problemer i forbindelse med indførsel af kvæg og svin samt fersk kød fra tredjelande(1) ikke har tilladelse til at importere mund- og klovsygemodtagelige dyr og produkter heraf (fersk kød, kødprodukter, tilberedt kød, mælk, mælkeprodukter m.v.) fra Sydkorea.

Kommissionen har meddelt medlemsstaterne, at indførsel af levnedsmidler fra Sydkorea som en del af rejsendes bagage eller gennem forsendelse af småpakker til private heller ikke er tilladt i henhold til bestemmelserne i artikel 1, stk. 2, i Rådets direktiv 72/462/EØF og artikel 16, stk. 2, i Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet(2).

Kommissionen har desuden anmodet alle medlemsstater i samarbejde med de kompetente myndigheder i hvert land om at sikre, at rejsende, der besøger Sydkorea, modtager målrettede oplysninger i lufthavnene, og at kontrollen af varer fra Sydkorea forstærkes ved alle importhavne i EU.

Efter mund- og klovsygeepidemien i 2001 har Kommissionen udarbejdet en række udkast til forslag til løsning af problemerne vedrørende ikke-kommerciel indførsel af produkter af animalsk oprindelse, herunder foranstaltninger til bevidstgørelse af offentligheden.

I en pressemeddelelse af 29. maj 2002 vedrørende mund- og klovsyge i Sydkorea understregede kommissæren med ansvar for sundhed og forbrugerbeskyttelse behovet for at overholde reglerne, som er enkle og ligetil. Han udtalte afslutningsvis, at det er vigtigt at sikre, at verdensmesterskaberne i Sydkorea ikke vil blive husket af de forkerte grunde.

(1) EFT L 302 af 31.12.1972.

(2) EFT L 24 af 30.1.1998.